Na temelju članka 15. stavka 2., a u svezi s člankom 12. stavkom 1. Zakona o javnoj nabavi („Narodne novine“, broj: 120/16.), članka 118. stavka 2. Zakona o odgoju i obrazovanju u osnovnoj i srednjoj školi („Narodne novine“, broj: 87/08., 86/09., 92/10., 105/10., - ispravak, 90/11., 5/12., 16/12., 86/12., 94/13., 152/14., 7/17., 68/19. i 98/19.)**,** te članaka 29. i 177. Statuta Osnovne škole Marije Jurić Zagorke (u daljnjem tekstu: Škola/Naručitelj), Školski odbor, na svojoj sjednici održanoj dana 6. listopada 2020. godine donio je

**P R A V I L N I K**

**O PROVEDBI JEDNOSTAVNIH NABAVA**

**OSNOVNE ŠKOLE MARIJE JURIĆ ZAGORKE**

**OPĆE ODREDBE**

**Članak 1.**

U svrhu poštivanja osnovnih načela javne nabave te zakonitog, namjenskog i svrhovitog trošenja proračunskih sredstava, ovim Pravilnikom o provedbi jednostavnih nabava Osnovne škole Marije Jurić Zagorke (u daljnjem tekstu: Pravilnik), uređuju se postupci koji prethode stvaranju ugovornog odnosa za nabavu robe, radova i usluga, procijenjene vrijednosti nabave (ukupni iznos vrijednosti nabave bez poreza na dodanu vrijednost – PDV-a) do 200.000,00 kuna za nabavu roba i usluga, odnosno do 500.000,00 kuna za nabavu radova (u daljnjem tekstu: jednostavna nabava), do kojih vrijednosti pragova, sukladno odredbi članka 12. stavka 1. Zakona o javnoj nabavi, se ne primjenjuje Zakon o javnoj nabavi.

**Članak 2.**

Izrazi koji se koriste u ovom Pravilniku, a koji imaju rodno značenje, koriste se neutralno i odnose se jednako na muški i ženski spol.

**SPRJEČAVANJE SUKOBA INTERESA**

**Članak 3.**

U svrhu sprječavanja sukoba interesa u postupcima jednostavne nabave, na odgovarajući se način primjenjuju odredbe Zakona o javnoj nabavi, nastavno na članak 1. ovog Pravilnika.

**POKRETANJE I PRIPREME POSTUPKA JEDNOSTAVNE NABAVE**

**Članak 4.**

1. Provedbu postupka jednostavne nabave provodi ravnatelj i osobe koje imenuje ravnatelj internim aktom, sukladno Planom nabave naručitelja te određuje njihove obveze i ovlasti u postupku jednostavne nabave.
2. Ukoliko je potrebno, s obzirom na predmet nabave, a sukladno internoj odluci o imenovanju naručitelja, u postupku, uz stručne osobe naručitelja, mogu sudjelovati i neovisne stručne osobe koje nisu naručiteljevi zaposlenici.
3. Svi članovi stručnog povjerenstva ne smiju biti u sukobu interesa, a u svom radu dužni su se pridržavati načela javne nabave.

**Članak 5.**

1. Naručitelj određuje predmet nabave na način da predstavlja tehničku, tehnološku, oblikovnu, funkcionalnu ili drugu objektivno odredivu cjelinu.
2. Naručitelj može podijeliti predmet nabave na grupe na temelju objektivnih kriterija, primjerice prema vrsti, svojstvima, namjeni, mjestu ili vremenu ispunjenja, u kojem slučaju određuje predmet i veličinu pojedine grupe, uzimajući u obzir mogućnost pristupa malih i srednjih gospodarskih subjekata postupku jednostavne nabave, sukladno Zakonu o javnoj nabavi.
3. Naručitelj je obvezan u pozivu za dostavu ponuda odrediti mogu li se ponude dostaviti za jednu, nekoliko ili za sve grupe.
4. Prilikom definiranja predmeta nabave organizacijske jedinice naručitelja (ovlaštene osobe) dužne su postupati u duhu dobrog gospodarstvenika po načelu „najbolja vrijednost za uloženi novac“. U tom smislu, ne smije se dijeliti vrijednost nabave s namjerom izbjegavanja primjene Zakona o javnoj nabavi ili pravila koja vrijede prema procijenjenoj vrijednosti nabave.

**PROVEDBA POSTUPKA JEDNOSTAVNE NABAVE** **PROCJENJENE VRIJEDNOSTI MANJE OD 40.000,00 KUNA**

**Članak 6.**

1. Nabava radova, roba i usluga procijenjene vrijednosti manje od 40.000,00 kuna, provodi se izdavanjem narudžbenice ili zaključivanjem ugovora s jednim gospodarskim subjektom po vlastitom izboru.
2. Iznimno, do vrijednosti od 1.000,00 kuna nije potrebna narudžbenica.
3. Narudžbenicu potpisuje ravnatelj Škole i osoba koja je rubu naručila, a ugovor potpisuje ravnatelj Škole.

**PROVEDBA POSTUPKA JEDNOSTAVNE NABAVE PROCJENJENE VRIJEDNOSTI JEDNAKE ILI VEĆE OD 40.000,00 KUNA**

**Članak 7.**

1. Nabavu radova, roba i usluga procijenjene vrijednosti jednake ili veće od 40.000,00 provodi se pozivom za dostavu ponuda od najmanje dva (2) gospodarska subjekta po vlastitom izboru. Iznimno, ovisno o prirodi predmeta nabave i razini tržišnog natjecanja, poziv za dostavu ponuda može se uputiti samo jednom (1) gospodarskom subjektu (npr. odvjetničke usluge).
2. U pripremi i provedbi postupka jednostavne nabavu moraju sudjelovati najmanje dva (2) predstavnika.
3. Poziv na dostavu ponuda upućuje se na način koji omogućuje dokazivanje da je isti zaprimljen od strane gospodarskog subjekta (izvješće o uspješnom slanju e-mailom, i/ili objavom na web stranici Škole i sl.).
4. Poziv za dostavu ponuda najmanje sadrži:

* naziv naručitelja
* opis predmeta nabave i tehničke specifikacije
* kriterij za odabir ponude
* mogu se tražiti zahtjevi i uvjeti koje ponuditelj treba ispuniti
* rok za dostavu ponude
* adresu na koju se ponuda dostavlja

1. Naručitelj može, u pozivu na dostavu ponuda, odrediti razloge isključenja i uvjete sposobnosti te jamstva za ozbiljnost ponude i jamstvo za uredno izvršenje ugovora.
2. Rok za dostavu ponuda ne smije biti duži od osam (8) dana od danja slanja poziva za dostavu ponuda, odnosno, objavljivanja poziva za dostavu na web stranicama Naručitelja. Naručitelj može odrediti i duži rok za dostavu ponuda od roka navedenog u ovom stavku.

**Članak 8.**

1. Uz poziv za dostavu ponude, Naručitelj izrađuje troškovnik.
2. Troškovnik, koji izrađuje Naručitelj u pozivu za dostavu ponuda, sastoji se od jedne ili više stavki.
3. Stavka troškovnika sadrži najmanje polja kojima se navodi:

* tekstualni opis stavke
* jedinica mjere po kojoj se stavka obračunava, a koja može biti izražena u komadima, jedinica mase, drugim mjernim jedinicama ili paušalu
* količina stavke (točna količina stavke, okvirna količina stavke, predviđena količina stavke ili procijenjeni udio stavke)
* cijenu stavke, odnosno cijenu ponude bez poreza na dodanu vrijednost (bez PDV-a).

1. Ponuditelji su obvezni ispuniti sve stavke troškovnika.

**Članak 9.**

1. Sve dokumente koje Naručitelj zahtjeva, ponuditelji mogu dostaviti u neovjerenoj preslici.
2. Prije donošenja Odluke o odabiru, Naručitelj može od najpovoljnijeg ponuditelja s kojim namjerava sklopiti ugovor, zatražiti dostavu izvornika ili ovjerenih preslika, jednog ili više traženih dokumenata.

**Članak 10.**

Za jednostavne nabave procijenjene vrijednosti veće od 100.000,00 kuna, primjenjuju se odredbe članka 29. stavka 2. točke 5. te članka 57. stavka 1. točke 25. Statuta Škole.

**POSTUPANJE S PONUDAMA**

**Članak 11.**

1. Sve pravodobno pristigle ponude upisuju se u urudžbeni Upisnik Škole o zaprimljenim ponudama, prema redoslijedu zaprimanja. Ako je dostavljena izmjena i/ili dopuna ponude, ona se isto upisuje u Upisnik.
2. Do trenutka otvaranja ponuda, nije dopušteno davanje informacija o zaprimljenim ponudama. Ponude, do otvaranja, ne smiju biti dostupne neovlaštenim osobama.
3. Otvaranje ponuda nije javno.
4. Ponude otvaraju najmanje dva (2) ovlaštena predstavnika naručitelja, o čemu sastavljaju zapisnik.
5. Ovlašteni predstavnici provjeravaju i ocjenjuju ponude na temelju uvjeta i zahtjeva iz poziva za dostavu ponude. U postupku pregleda i ocjene ponuda, ovlašteni predstavnici naručitelja sljedećim redoslijedom provjeravaju valjanost ponude:

* razloge isključenja, ako su traženi
* jamstvo za ozbiljnost ponude, ako je traženo
* ispunjenje uvjeta sposobnosti, ako je traženo
* računalnu ispravnost ponude
* ispunjenje ostalih uvjeta iz poziva za dostavu ponude.

**ODABIR PONUDE I PONIŠTENJE POSTUPKA**

**Članak 12.**

1. Kriterij za odabir ponude je najniža cijena ili ekonomski najprihvatljivija ponuda, prema odabiru Naručitelja.
2. Ako je kriterij odabira ekonomski najpovoljnija ponuda, osim kriterija cijene, mogu se koristiti i npr. kriterij kvalitete, tehničke prednosti, estetske i funkcionalne osobine, ekološke osobine, ekonomičnost, datum isporuke, rok isporuke.
3. O ponudama koje su zaprimljene u roku za dostavu ponuda, ovlašteni predstavnici Naručitelja, nakon pregleda i ocjene ponuda prema kriterijima utvrđenim u pozivu za dostavu ponude te rangiranju ponuda i, po potrebi, provjere ponuditelja, sastavljaju zapisnik o otvaranju, pregledi i ocjeni ponuda s prijedlogom odabira ponude i predlažu, odgovornoj osobi Naručitelja, odabir najpovoljnije ponude ili poništenje postupka.
4. Za odabir ponude, dovoljna je jedna (1) ponuda, koja udovoljava svim traženim zahtjevima i uvjetima Naručitelja.

**Članak 13.**

1. Postupak će se poništiti ako nije dostavljena niti jedna ponuda, odnosno, ako niti jedna dostavljena ponuda ne ispunjava u cijelosti svrhu nabave.
2. Postupak se može poništiti ako je cijena ponude veća od osiguranih sredstava na nabavu. Iznimno, naručitelj može i iz drugih opravdanih razloga poništiti postupak.
3. Ako postoje razlozi za poništenje postupka jednostavne nabave, Naručitelj bez odgode donosi obavijest o poništenju postupka jednostavne nabave.

**ODLUKA O ODABIRU NAJPOVOLJNIJE PONUDE**

**Članak 14.**

1. Odgovorna osoba Naručitelja (ravnatelj Škole) donosi Odluku o odluku o odabiru najpovoljnije ponude, te se stječu uvjeti za sklapanje ugovora ili izdavanja narudžbenice.
2. Odluku o odabiru najpovoljnije ponude, odgovorna osoba Naručitelja (ravnatelj Škole) će donijeti u pravilu najkasnije u roku od petnaest (15) dana od dana isteka roka za dostavu ponuda.
3. Odluku o odabiru najpovoljnije ponude ili obavijest o poništenju postupka jednostavne nabave, Naručitelj je obvezan, bez odgode, istovremeno dostaviti svakom ponuditelju putem elektroničke pošte (e-mailom).
4. Na odluku o odabiru najpovoljnije ponude ili obavijest o poništenju postupka nije dopuštena žalba.

**Članak 15.**

1. Ugovor o nabavi mora biti u skladu s uvjetima određenima u pozivu za dostavu ponude i odabranom ponudom.
2. Ugovorne strane izvršavaju ugovor o nabavi u skladu s uvjetima određenim u pozivu za dostavu ponuda i odabranom ponudom.
3. Na odgovornost ugovornih strana za ispunjenje obveza iz ugovora o javnoj nabavi primjenjuju se odgovarajuće odredbe Zakona o obveznim odnosima („Narodne novine“, broj: 35/05., 41/08., 125/11., 78/15. i 29/18.).

**PRIJELAZNE I ZAVRŠNE ODREDBE**

**Članak 16.**

Ovaj Pravilnik se može mijenjati i dopunjavati samo na način i u postupku u kojem je donesen.

**Članak 17.**

Ovaj Pravilnik stupa na snagu 8. (osmoga) dana od dana objave na oglasnoj ploči Škole.

**Članak 18.**

Stupanjem na snagu ovoga Pravilnika, prestaje važiti Pravilnik o provedbi jednostavnih nabava II. osnovne škole Vrbovec, donesen na sjednici Školskog odbora održanoj dana 3. lipnja 2019. godine, KLASA: 003-05/19-01/06, URBROJ:238-32-27-01-19-1.

**Članak 19.**

Ovaj Pravilnik stupa na snagu osmog dana od dana objave na oglasnoj ploči Škole.

KLASA: 003-05/20-01/4

URBROJ: 238-32-27-01-20-1

U Vrbovcu, dana 6. listopada 2020. godine

Predsjednica Školskog odbora:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ljiljana Škrinjar, prof. i dipl. bibl.

Ovaj Pravilnik o provedbi jednostavnih nabava Osnovne škole Marije Jurić Zagorke, objavljen je na oglasnoj ploči Škole dana 7. listopada 2020. godine.

Ravnateljica:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Edina Operta, prof.